钦定古今图书集成/明伦汇编/官常典/第782卷 > 刘义节
## 钦定古今图书集成/明伦汇编/官常典/第782卷 > 刘义节

按《唐书》本传：义节，并州人。隋大业末，补晋阳乡长，富
于财，裴寂荐之唐公，又与王威、高君雅游，然于唐公
为最厚。兵将起，威，君雅疑之，义节刺知其情，得先事
禽威等。从平京师，为鸿胪卿。时倾府库为军赏，帑财
大乏，义节曰：“今京师屯兵多，樵贵帛贱，若伐街苑树
为薪，以易布帛，岁数十万可致。”又请轴舒藏内见缯，
取羡尺补杂费，得十馀万段，调度遂给。迁太府，封葛
国公。义节本名世龙，或言世龙子名凤昌，父子非人
臣兆，高祖不听，更赐今名。贞观初，转少府监，坐贵入
贾人珠及故出署丞罪，废为民。徙岭南。终钦州别驾。